Afgʻonistonda ayollar
Afgʻonistonda ayollar hayoti va ularning huquqlari doimiy ravishda vaqti vaqti bilan siyosiy tuzum holatiga koʻra oʻzgarib turgan. 1920-yillarda qirol Omonullaxon mamlakatni modernizatsiya qilishga urinishlarni amalga oshirdi. Nihoyat, 1964-yilda qabul qilingan Konstitutsiyaga binoan ayollar rasman tenglikka erishdilar. Biroq, ushbu huquqlarga 1990-yillardagi fuqarolar urushi davrida goh mujohidlar, goh Tolibon kabi turli vaqtinchalik rejimlar qator cheklovlar qoʻydi. Birinchi Tolibon rejimi (1996—2001) davrida ayollar fuqarolik huquqlari nuqtai nazaridan juda kam yoki umuman huquqlarga ega emas edilar. Qoʻshma Shtatlardagi 11-sentyabr hujumlaridan soʻng Tolibon hokimiyatdan chetlashtirilgach, Afgʻoniston Islom Respublikasi davrida ayollar huquqlari asta-sekin yaxshilanib bordi. 2004-yilgi Konstitutsiyaga koʻra ayollar de-jure erkaklar bilan teng huquqli deb e'lon qilingan. 2021-yil avgustida Tolibon Afg‘onistonni qayta egallab olganidan so‘ng ko‘pchilik o‘smir qizlarning o‘rta maktabga borishiga yana to‘siq qo‘yildi. Ayollarning sog‘liqni saqlash, taʼlimdan tashqari ko‘plab sohalarda ishlashi taqiqlandi. Ayollarga jamoat joylarida yuzini toʻsib yurish buyurildi. 70 kilometrdan ortiq masofani yaqin erkak qarindoshisiz (mahram) bosib oʻtish ham taqiqlandi. 2022-yil iyul oyida Tolibonning yashirin yetakchisi Haybatulloh Oxundzoda xalqaro hamjamiyat tomonidan Tolibon inson huquqlarini cheklayotgani haqidagi tanqid va talablarni inobatga olmay, „islomiy boshqaruv tizimi“ boʻyicha har qanday muzokaralarni rad etdi.